ICHI ดีดบวก 3% หลังรูดหนัก! 2 โบรกฯ มองกำไรปี 64 โต-เครื่องดื่มวิตามินมาแรง
ICHI ดีดบวก 3% หลังรูดหนัก! 2 โบรกฯ มองกำไรปี 64 โต-เครื่องดื่มวิตามินมาแรง
สรุปซื้อขายกระดานรายใหญ่ (ภาคเช้า) UPA มูลค่าสูงสุด 90 ลบ.
22 ธ.ค. 2563

ผู้สื่อข่าวรายงานว่า ราคาหุ้น  ล่าสุด ณ เวลา 10.59 น. อยู่ที่ระดับ 9.25 บาท ปรับตัวขึ้น 0.25 บาท หรือ 2.78% ด้วยมูลค่าการซื้อขาย 48.55 ล้านบาท
ทั้งนี้ราคาหุ้นปรับตัวขึ้นอย่างมีนัยสำคัญ หลังจากวานนี้ราคาปรับตัวลดลงแรงตามภาวะตลาดโดยรวม อย่างไรก็ตาม นักวิเคราะห์ส่วนใหญ่ยังแนะนำซื้อ เนื่องจากมองว่าตลาดเครื่องดื่มยังมีโอกาสเติบโตสูง และผลประกอบการปี 2564 ยังเติบโตแข็งแกร่ง
ด้าน นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า แนวโน้มผลการดำเนินงานของ ICHI มีทิศทางที่เติบโตดี ทำให้ล่าสุดปรับประมาณการกำไรสุทธิปี 63-64 เพิ่มขึ้นจากเดิม 6-7% ตามลำดับ มาอยู่ที่ 545 ล้านบาท เติบโต 36% จากปีก่อน และ 638 ล้านบาท เติบโต 17% จากปีนี้ ตามการขยายตลาดกลุ่มเครื่องดื่มผสมวิตามินที่กำลังเป็นที่นิยมของผู้บริโภคตามกระแสการใส่ใจสุขภาพ และการควบคุมบริหารจัดการค่าใช้จ่ายได้ดี
ทั้งนี้ ICHI ตั้งเป้ารายได้ในปี 64 เติบโตไม่ต่ำกว่า 20% จากแผนขยายตลาดและการออกสินค้าใหม่ในกลุ่มเครื่องดื่มผสมวิตามินที่จะมีเพิ่มขึ้น โดยมองว่าตลาดเครื่องดื่มผสมน้ำวิตามินยังมีโอกาสเติบโตได้ในอีก 2-3 ปี จากปีนี้ที่คาดมูลค่าตลาดที่ 2.3 พันล้านบาท เติบโต 116% จากปีที่ผ่านมา และจะเพิ่มอีก 52% เป็น 3.5 พันล้านบาทในปี 64 ขณะที่ ICHI ยังมีแผนจะนำสินค้าเครื่องดื่มผสมวิตามินส่งออกไปจำหน่ายต่างประเทศเพิ่มขึ้น
โดย ICHI วางกลยุทธ์การตลาดปี 64 เตรียมจำหน่ายน้ำดื่มผสมวิตามินขนาดเล็กราคา 10 บาท เพื่อส่งเข้าวางตลาดในช่องทาง Traditional trade หลังจากที่ทำการตลาดใน Modern trade แล้วได้รับการตอบรับดี และมีแผนจะออกสินค้าใหม่ในกลุ่มเครื่องดื่มเพื่อสุขภาพผสมวิตามินเพิ่มขึ้นอีก รวมถึงยังคาดว่าจะมีรายได้จากรับจ้างผลิตให้แก่ลูกค้าใหม่ 2 ราย ในช่วงครึ่งแรกของปี 64 ด้วย
“เราเพิ่งปรับคำแนะนำสำหรับ ICHI เป็น “ซื้อ” จากเดิม “ถือ” เพราะมี Upside มากกว่า 10% และเมื่อรวมกับเงินปันผลก็มี Upside เกิน 15% จากการออกผลิตภัณฑ์ใหม่กลุ่มเครื่องดื่มผสมวิตามินที่สอดคล้องกับกระแสความนิยม รวมถึงยังมีงาน OEM จากลูกค้าใหม่ 2 ราย และการควบคุมค่าใช้จ่ายที่ทำได้ดี ตลอดจนภาวะเศรษฐกิจที่ดีขึ้นและมาตรการกระตุ้นการบริโภคจากภาครัฐก็จะผลักดันให้กำไรในปี 64 ฟื้นตัวได้ดี”นายอภิชาติ กล่าว
ด้าน บล.กรุงศรี ระบุว่า แนวโน้มกำไรสุทธิของ ICHI ในช่วง 3 ปีข้างหน้า เติบโตเฉลี่ย 23% ต่อปี จากการเพิ่มขึ้นของยอดขายในกลุ่มเครื่องดื่มผสมวิตามิน ทั้งกลุ่มวิตามินซี ที่คาดจะรายได้เติบโตเฉลี่ย 13% ในช่วงปี 64-68 และอัตรากำไรขั้นต้น (GPM) เพิ่มขึ้นจาก Utilization rate เพิ่มขึ้นและการเพิ่มสัดส่วนการขายเป็น Traditional trade ที่มากขึ้น
ส่วนระยะสั้นคาดว่ากำไรสุทธิของ ICHI ในไตรมาส 4/63 ที่ระดับ 117 ล้านบาท เพิ่มขึ้น 40% จากงวดปีก่อน จากการออกสินค้าใหม่กลุ่มเครื่องดื่มผสมวิตามิน ซึ่งจะรับรู้รายได้เต็มไตรมาส โดยคาดว่ารายได้จากผลิตภัณฑ์เหล่านี้จะอยู่ที่ 230 ล้านบาท นอกจากนี้ ICHI ก็ยังจะได้อานิสงส์จากมาตรการกระตุ้นการบริโภค ทั้งในส่วนของโครงการคนละครึ่ง และ ช้อปดีมีคืน ขณะที่คาดว่าธุรกิจร่วมทุน (JV) ในอินโดนีเซียจะมีส่วนแบ่งกำไรประมาณ 2 ล้านบาทในไตรมาส 4/63
 
 